b"\n_START_ARTICLE_\nBram Cohen\n_START_SECTION_\nJoventut i carrera\n_START_PARAGRAPH_\nCohen va cr\xc3\xa9ixer a Upper West Side de Manhattan (Nova York, Estats Units d'Am\xc3\xa8rica) com a fill d'un professor i inform\xc3\xa0tic. Afirma que va aprendre el llenguatge de programaci\xc3\xb3 BASIC a l'edat de 5 anys a l'ordinador Timex Sinclair de la seva fam\xc3\xadlia. Cohen va aprovar l'examen American Invitational Mathematics Examination per la qualificaci\xc3\xb3 per a l'Olimp\xc3\xadada Matem\xc3\xa0tica dels Estats Units d'Am\xc3\xa8rica (United States of America Mathematical Olympiad, USAMO) mentre assistia a Stuyvesant High School a Nova York. Es va graduar a Stuyvesant en 1993 i va assistir a la Universitat de Buffalo. M\xc3\xa9s tard es va retirar de la universitat per treballar per diverses empreses punt com al llarg de la meitat de la d\xc3\xa8cada del 1990, sent la darrera la MojoNation, un projecte on va treballar amb Jim McCoy._NEWLINE_MojoNation va permetre a la gent partir fitxers confidencials en trossos xifrats i distribuir aquestes peces entre les computadores que tamb\xc3\xa9 executaven el mateix programari. Si alg\xc3\xba volia descarregar una c\xc3\xb2pia d'aquest fitxer xifrat, podia descarregar-lo simult\xc3\xa0niament des de moltes computadores alhora. Cohen va pensar que aquest concepte era perfecte per a un programa d'intercanvi d'arxius, ja que programes com KaZaA triguen molt de temps a descarregar un fitxer gran perqu\xc3\xa8 el fitxer (normalment) prov\xc3\xa9 nom\xc3\xa9s d'una font (\xc2\xabpeer\xc2\xbb). Cohen va dissenyar BitTorrent per poder descarregar fitxers des de moltes fonts diferents, accelerant aix\xc3\xad el temps de desc\xc3\xa0rrega, beneficiant als usuaris amb una desc\xc3\xa0rrega m\xc3\xa9s r\xc3\xa0pida amb poca velocitat de desc\xc3\xa0rrega. Per tant, com m\xc3\xa9s popular \xc3\xa9s un fitxer, un usuari el pot descarregar m\xc3\xa9s r\xc3\xa0pidament, ja que molta gent el baixar\xc3\xa0 al mateix temps i aquestes persones tamb\xc3\xa9 pujaran les dades a altres usuaris.\n_START_SECTION_\nBitTorrent\n_START_PARAGRAPH_\nA l'abril de 2001, Cohen va abandonar MojoNation i va comen\xc3\xa7ar a treballar a BitTorrent. Cohen va donar a con\xc3\xa8ixer les seves noves idees a la primera confer\xc3\xa8ncia de CodeCon, que ell i el seu company d'habitaci\xc3\xb3, Len Sassaman, van crear com a esdeveniment esc\xc3\xa8nic per a nous projectes tecnol\xc3\xb2gics despr\xc3\xa9s de desil\xc2\xb7lusionar-se amb l'estat de les confer\xc3\xa8ncies tecnol\xc3\xb2giques. La confer\xc3\xa8ncia de CodeCon segueix sent un esdeveniment per a aquells que busquen informaci\xc3\xb3 sobre noves direccions en el programari, encara que BitTorrent segueix reclamant el t\xc3\xadtol de \xc2\xabpresentaci\xc3\xb3 m\xc3\xa9s famosa\xc2\xbb._NEWLINE_Cohen va escriure la primera implementaci\xc3\xb3 del client de BitTorrent en Python, i molts altres programes han implementat el protocol. L'estiu de 2002, Cohen va recopilar pornografia gratu\xc3\xafta per atraure els provadors beta per utilitzar el programa. El programa va guanyar notorietat gr\xc3\xa0cies a la comunitat de Linux, els membres de la qual valoren el poder intercanviar grans fitxers de programari lliure. BitTorrent va guanyar la seva fama per la seva capacitat per compartir r\xc3\xa0pidament en l\xc3\xadnia arxius grans de m\xc3\xbasica i pel\xc2\xb7l\xc3\xadcules. El propi Cohen ha afirmat que mai ha violat la llei de drets d'autor amb el seu programari. Independentment, \xc3\xa9s obvi que creu que l'actual negoci dels mitjans estava condemnat a quedar obsolet malgrat les t\xc3\xa0ctiques legals o t\xc3\xa8cniques de l'Associaci\xc3\xb3 de la Ind\xc3\xbastria Discogr\xc3\xa0fica dels Estats Units (Recording Industry Association of America, RIAA) i l'Associaci\xc3\xb3 Cinematogr\xc3\xa0fica dels Estats Units (Motion Picture Association of America, MPAA), com ara la gesti\xc3\xb3 dels drets digitals. Al maig de 2005, Cohen va llan\xc3\xa7ar una versi\xc3\xb3 beta sense tracker de BitTorrent._NEWLINE_A finals del 2003, Cohen va realitzar una breu carrera a Valve Corporation per treballar en Steam, el seu sistema de distribuci\xc3\xb3 digital introdu\xc3\xaft per Half-Life 2._NEWLINE_L'any 2004, va deixar Valve Corporation i va crear BitTorrent, Inc. amb el seu germ\xc3\xa0 Ross Cohen i el soci comercial Ashwin Navin. El 2012 va anunciar una versi\xc3\xb3 beta de BitTorrent Live per a la radiodifusi\xc3\xb3 televisiva a trav\xc3\xa9s d'internet (BitTorrent Live for TV broadcasting). Cohen va deixar BitTorrent, Inc. quan va co-fundar Chia.Network a la tardor de 2017.\n_START_SECTION_\nBitTorrent i l'Associaci\xc3\xb3 Cinematogr\xc3\xa0fica dels Estats Units\n_START_PARAGRAPH_\nA mitjans de 2005, BitTorrent, Inc. va ser finan\xc3\xa7at pel capitalista de risc David Chao de Doll Capital Management i, a finals de 2005, Cohen i Navin van fer un tracte amb l'Associaci\xc3\xb3 Cinematogr\xc3\xa0fica dels Estats Units per eliminar enlla\xc3\xa7os de contingut il\xc2\xb7legal al lloc web oficial de BitTorrent. L'acord va ser amb els set grans estudis dels Estats Units. L'acord va significar que el lloc web compliria els procediments descrits a la Llei de drets d'autor de l'era digital (Digital Millennium Copyright Act, DMCA).\n_START_SECTION_\nVida personal\n_START_PARAGRAPH_\nDes del 2008, Cohen viu a la zona de la badia de San Francisco (Estats Units), amb la seva esposa Jenna Cohen i els seus tres fills._NEWLINE_Les aficions de Cohen inclouen origami original i fer malabars amb cinc boles, per\xc3\xb2 el seu principal inter\xc3\xa8s s\xc3\xb3n les matem\xc3\xa0tiques recreatives. Cohen mant\xc3\xa9 un blog on freq\xc3\xbcentment realitza discussions de m\xc3\xa8trica de confian\xc3\xa7a amb Raph Levien, de sistemes monetaris, jocs d'habilitat i altres temes relacionats amb matem\xc3\xa0tiques. Tamb\xc3\xa9 \xc3\xa9s un entusiasta del muntatge de trencaclosques. Ha dissenyat diversos trencaclosques, incloent-hi alguns juntament amb Oskar van Deventer, incloent diversos trencaclosques basats en engranatges com Gear Shift i una variant m\xc3\xbaltiple de cub de Rubik anomenada Bram's Fortress. Alguns dels dissenys de trencaclosques de Bram estan disponibles per a la impressi\xc3\xb3 en 3-D a trav\xc3\xa9s de Shapeways._NEWLINE_Cohen afirma que t\xc3\xa9 la s\xc3\xadndrome d'Asperger basant-se en un autodiagn\xc3\xb2stic. Segons ell, degut a aix\xc3\xb2 t\xc3\xa9 un gran poder de concentraci\xc3\xb3, aix\xc3\xad com dificultats de relacionar-se amb la gent."